Kichik tadbirkorlikni rivojlantirish Kafolat jamgʻarmasini tashkil etish toʻgʻrisida
(resolution, 2017-10-24)

Ishbilarmonlik muhitini yanada yaxshilash va bozor islohotlarini chuqurlashtirish, zamonaviy texnologik uskunalarni xarid qilish, ichki va tashqi bozorlarda xaridorgir boʻlgan raqobatdosh mahsulotlar ishlab chiqarishni oʻzlashtirish uchun tijorat banklari tomonidan beriladigan kreditlar olish imkoniyatlarini kengaytirish yoʻli orqali kichik tadbirkorlik subyektlarini jadal rivojlantirish uchun yanada qulay shart-sharoitlar yaratish, buning asosida mamlakatni ijtimoiy-iqtisodiy rivojlantirishda kichik tadbirkorlikning rolini oshirish maqsadida: 1. Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi, Oʻzbekiston Respublikasi Markaziy banki, Moliya vazirligi, Savdo-sanoat palatasi, Oʻzbekiston Banklar uyushmasi, shuningdek, tijorat banklar va sugʻurta tashkilotlarining aksiyadorlik jamiyati shaklidagi kichik tadbirkorlikni rivojlantirish Kafolat jamgʻarmasini (keyingi oʻrinlarda — Kafolat jamgʻarmasi) respublika hududlarida filiallarini ochgan holda, tashkil etish toʻgʻrisidagi taklifi qabul qilinsin. 2. Quyidagilar kichik tadbirkorlikni rivojlantirish Kafolat jamgʻarmasining asosiy vazifalari etib belgilansin: kichik tadbirkorlik subyektlariga yangi zamonaviy texnologik uskunalar xarid qilish va boshqa maqsadlarda beriladigan tijorat banklari kreditlarining garov bilan qoplanmagan qismini taʼminlab berish; tijorat banklaridan kreditlar olish shartlari boʻyicha kichik tadbirkorlik subyektlariga maslahat yordamlari koʻrsatish; yuqori texnologiyali va innovatsiyaviy ishlab chiqarishlarni tashkil etish va kengaytirishda kichik tadbirkorlik subyektlariga koʻmaklashish; taʼminot berilgan loyihalarning amalga oshirilishi ustidan tizimli monitoring olib borish, shuningdek, tijorat banklari tomonidan berilgan kreditlarni oʻz vaqtida qaytarish va taʼminot sifatida taqdim etilgan Kafolat jamgʻarmasining majburiyatini qoplashni nazorat qilish; Kafolat jamgʻarmasining resurs bazasini kengaytirishga xalqaro moliya institutlari, xorijiy fondlar va banklarning mablagʻlarini jalb etish. 3. Kafolat jamgʻarmasi aksiyadorlarining ilovaga muvofiq tarkibi hamda uning boshlangʻich ustav kapitali miqdoriga rozilik berilsin. Belgilansinki, jamiyat aksiyadorlarining umumiy yigʻilishida saylangan Kafolat jamgʻarmasining raisi lavozimga Oʻzbekiston Respublikasi Vazirlar Mahkamasi tomonidan tasdiqlanadi. 4. Quyidagi tartib oʻrnatilsinki, unga muvofiq: Kafolat jamgʻarmasi tomonidan kichik tadbirkorlik subyektlariga ishonch xati qaytarish va qoplash asosida tijorat banklari tomonidan kredit beriladigan muddatga taqdim etiladi; kredit shartnomasi (lizing shartnomasi) boʻyicha qarz oluvchining majburiyatlarini bajarish maqsadida, Kafolat jamgʻarmasi, kredit beruvchi bank va qarz oluvchi oʻrtasida tuziladigan kafillik shartnomasi asosida Kafolat jamgʻarmasi tomonidan ishonch xati taqdim etiladi; tijorat banklarining kichik tadbirkorlik subyektlariga yangi zamonaviy texnologik uskunalar xarid qilish va boshqa maqsadlarda beriladigan kreditlari boʻyicha Kafolat jamgʻarmasining taʼminoti, garov bilan qoplanmagan qismida, kredit summasi umumiy miqdorining 50 foizidan va ekvivalenti 100 000 AQSh dollariga teng summadan oshmasligi kerak; Kafolat jamgʻarmasi tomonidan taqdim etiladigan taʼminotning maksimal umumiy miqdori — Kafolat jamgʻarmasi mablagʻlarining 5 karra miqdoridan ortiq boʻlmasligi lozim. 5. Kafolat jamgʻarmasi barcha turdagi soliqlar va davlatning maqsadli jamgʻarmalariga majburiy ajratmalar toʻlashdan ozod etilsin, boʻshaydigan mablagʻlar uning resurs va moddiy-texnika bazasini mustahkamlashga maqsadli tarzda yoʻnaltirilsin. 6. Oʻzbekiston Respublikasi Markaziy banki Oʻzbekiston Banklar uyushmasi, Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi hamda boshqa vazirliklar va idoralar bilan birgalikda bir oy muddatda belgilangan tartibda quyidagi loyihalarni ishlab chiqsin va tasdiqlash uchun Vazirlar Mahkamasiga kiritsin: Kafolat jamgʻarmasining faoliyatini tashkil etish chora-tadbirlari toʻgʻrisidagi Oʻzbekiston Respublikasi Hukumatining qarori; yangi zamonaviy texnologik uskunalarni xarid qilish va boshqa maqsadlarda tijorat banklari tomonidan beriladigan kreditlarning garov bilan qoplanmagan qismi boʻyicha Kichik tadbirkorlik subyektlariga taʼminot taqdim etish tartibi toʻgʻrisidagi nizom. 7. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari R. Azimov zimmasiga yuklansin. T/r Kafolat jamgʻarmasi aksiyadorlari Dastlabki ustav kapitali (mlrd soʻm) Jami 100,0 1. Oʻzbekiston banklar assotsiatsiyasi 5,0 2. Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi 50,0* 3. Oʻzbekiston Respublikasi Savdo-sanoat palatasi 2,0** 4. Oʻzbekiston Respublikasi TIF milliy banki 10,0 5. ATB “Asaka” 5,0 6. ATB “Oʻzsanoatqurilishbank” 5,0 7. ATIB “Ipoteka-bank” 3,0 8. “Kafolat” sugʻurta kompaniyasi” AJ 3,0 9. “Oʻzagrosugʻurta” AJ 3,0 10. “Oʻzbekinvest” EIMSK 2,0 11. ATB “Agrobank” 2,0 12. ATB “Qishloqqurilish bank” 2,0 13. ATB “Kapitalbank” 1,0 14. ATB “Aloqabank” 1,0 15. AITB “Ipak yoʻli” 1,0 16. XAB “Trastbank” 1,0 17. ATB “Turonbank” 1,0 18. ATB “Invest Finance Bank” 1 19. XATB “Orient Finans” 0,5 20. XATB “Turkiston bank” 0,5 21. XATB “Ravnaqbank” 0,5 22. XATB “Davrbank” 0,5